google/wiki40b huggingface dataset:
Λουδοβίκος ο Γερμανικός

Μοίρασε την αυτοκρατορία με τους αδελφούς του

Όταν πέθανε ο πατέρας του (840), ο Λουδοβίκος ο Γερμανικός συμμάχησε με τον ετεροθαλή αδελφό του Κάρολο τον φαλακρό και νίκησε τον αδελφό του Λοθάριο, και τον ανιψιό του, Πεπίνο Β΄ της Ακουιτανίας, γιο του αποθανόντος αδελφού του Πεπίνου στην μάχη του Φοντενουά τον Ιούνιο του 841. Τον Ιούνιο του (842) οι τρεις αδελφοί με την Συνθήκη του Βερντέν μοίρασαν τα εδάφη της αυτοκρατορίας του πατέρα τους. Ο Λουδοβίκος έλαβε εκτός από την Βαυαρία, την Θουριγγία, την Φραγκονία και την Σαξονία. Έτσι θεωρείται ο πατέρας του Γερμανικού έθνους. Πολέμησε εναντίον των Βοημών και των Μοραβών για να επεκτείνει τα εδάφη του, αλλά γνώρισε την ήττα από τους Βίκινγκς.

Αποτυχία κατάληψης της Γαλλίας από τον Κάρολο τον φαλακρό

Έστειλε (852) στην Ακουιτανία τον γιο του, Λουδοβίκο τον νεώτερο, μετά από έκκληση των ευγενών της περιοχής, ύστερα από την αυταρχική διακυβέρνηση του ετεροθαλούς αδελφού του, Καρόλου του φαλακρού, αλλά επέστρεψε την επόμενη χρονιά. Σύμφωνα με τα χρονικά του Φούλντα (Annales Fuldenses), ο λαός της Δυτικής Φρανκίας (σημερινή Γαλλία) μη μπορώντας να αντέξει τον αυταρχισμό του Καρόλου, κάλεσε τον Γερμανικό να καταλάβει το στέμμα. Μαζί με τους ανιψιούς του Πεπίνο Β΄ και Κάρολο, βασιλιά της Προβηγκίας, αποφάσισε (858) να κάνει εκστρατεία στην Γαλλία, ο μισητός από τον λαό Κάρολος ο Φαλακρός δεν μπόρεσε να συγκεντρώσει στρατό και δραπέτευσε στην Βουργουνδία. Αλλά ο Λουδοβίκος ο Γερμανικός δέχθηκε την άρνηση των επισκόπων της Ακουιτανίας να τον στέψουν βασιλιά και αναγκάστηκε να αποχωρήσει (860). 
Το 855 πέθανε ο μεγάλος του αδελφός Λοθάριος και ο Λουδοβίκος συμφιλιώθηκε προσωρινά με τον ετεροθαλή αδελφό του Κάρολο ώστε να επιτεθούν στο βασίλειο του και να μοιράσουν τα εδάφη του. Συνάντησαν την αντίσταση των γιων του Λοθαρίου, Λοθάριο Β΄ της Λοθαριγγίας, Λουδοβίκο Β΄ και Κάρολο. Ο Λοθάριος Β΄ πέθανε (869), αλλά ο Γερμανικός -όντας σοβαρά άρρωστος- ήταν ανίκανος για εκστρατείες, κάτι που έδωσε την ευκαιρία στον Κάρολο τον φαλακρό να λεηλατήσει την χώρα του.

Εμφύλιοι με τους γιους του

Τα επόμενα χρόνια της βασιλείας του, ο Λουδοβίκος ο Γερμανικός ασχολήθηκε με διαμάχες μεταξύ των γιων του: πρώτος εξεγέρθηκε ο Καρλομάν της Βαυαρίας (861, 863), ενώ ενώθηκαν την δεύτερη φορά μαζί του και οι δύο μικρότεροι γιοί του, Λουδοβίκος και Κάρολος. Ο Λουδοβίκος παραχώρησε στον Καρλομάνο την Βαυαρία (864), και την επόμενη χρονιά μοίρασε τα εναπομείναντα εδάφη του την Σαξονία στον Λουδοβίκο τον νεώτερο και την Σουηβία στον Κάρολο τον παχύ. 
Ο Λουδοβίκος ο Γερμανικός πέθανε στις 28 Αυγούστου 876 στην Φραγκφούρτη και τάφηκε στο αββαείο του Λορς. Οι σχέσεις του με την εκκλησία ήταν πολύ καλές: πιστός στον χριστιανισμό προσπάθησε να προσηλυτίσει στην θρησκεία του Ιησού τους ειδωλολάτρες γείτονές του.
Μονή Βλατάδων

Ιστορικά στοιχεία

Ιδρύθηκε κατά τα μέσα του 14ου αιώνα σε χώρο που πιθανώς να φιλοξενούσε παλαιότερο ναό, από τους αδελφούς Δωρόθεο και Μάρκο Βλάττη, μαθητές του Αρχιεπικσόπου Θεσσαλονίκης Γρηγορίου Παλαμά. Ως κτητόρισσα της Μονής φέρεται η αυτοκράτειρα Άννα Παλαιολογίνα, η οποία είχε ἐγκατασταθεί στη Θεσσαλονίκη το 1351 και παρέμεινε στην πόλη ως κυβερνήτις έως το τέλος της ζωής της. Τό πατριαρχικό Σιγίλλιο εκδόθηκε λίγο αργότερα από τον Οικουμενικό Πατριάρχη Νείλο. Από το 1387, με την πρώτη κατάληψη της Θεσσαλονίκης από τους Οθωμανούς, το καθολικό μετατράπηκε σε τζαμί, όπως διακρίνεται από ορισμένα κτίσματα οθωμανικής τεχνοτροπίας. Ιστορική αναφορά για τη μονή βρίσκεται στο οδοιπορικό του Ρώσου περιηγητή Ιγνατίου του Σμολένσκ το 1405. Μετά τη δεύτερη άλωση της πόλης το 1430 από τους Οθωμανούς αφέθηκε να λειτουργεί κανονικά ως μονή και την περίοδο αυτή αποκαλούνταν Τσαούς Μοναστήρι. Μάλιστα γνώρισε μεγάλη ακμή καθώς της έδωσαν κάποια προνόμια, που επικυρώθηκαν με φιρμάνι του Μωάμεθ Β΄ το 1446. Σύμφωνα με παράδοση του 16ου αιώνα, η προνομιακή αυτή μεταχείριση οφειλόταν στη βοήθεια που είχαν προσφέρει οι μοναχοί της στους Τούρκους για την άλωση της πόλεως. Το 1633, με σιγίλλιο του Πατριάρχη Κυρίλλου Λούκαρι, η Μονή Βλαττάδων προσαρτήθηκε ως μετόχιο στη Μονή Ιβήρων του Αγίου Όρους. Το 1801 ανακαινίσθηκε το καθολικό της μονής, αλλά το 1870 μια πυρκαγιά κατέστρεψε μέρος της, συμπεριλαμβανόμενης και της βιβλιοθήκης. Οι ζημιές επισκευάσθηκαν με έξοδα του Οικουμενικού Πατριαρχείου.

Σήμερα

Σήμερα η Μονή ανήκει στο Οικουμενικό Πατριαρχείο. Από το αρχικό κτίσμα σώζεται μόνο το ιερό και λίγα άλλα αρχιτεκτονικά στοιχεία. Κοντά στο καθολικό της Μονής, που τιμάται στο όνομα της Μεταμορφώσεως του Σωτήρος, υπάρχει θολωτό παρεκκλήσιο του 14ου αιώνα με τοιχογραφίες της εποχής των Παλαιολόγων. Σύμφωνα με τοπική παράδοση η Μονή είναι κτισμένη στον τόπο όπου κήρυττε ή διέμενε ο Απόστολος Παύλος κατά τη διαμονή του στην πόλη. Σώζονται 93 κώδικες και το αρχείο της Μονής, που κατά τον Β΄ Παγκόσμιο Πόλεμο μεταφέρθηκαν για ασφάλεια στη Μονή Ιβήρων.
Η Μονή Βλαττάδων βρίσκεται σε υψόμετρο 120 μέτρων περίπου και έχει θέα προς την πόλη της Θεσσαλονίκης. Σημερινός Ηγούμενος είναι ο Θεοφιλέστατος Επίσκοπος Αμορίου Νικηφόρος Ψυχλούδης, ενώ Προηγούμενος ο Μητροπολίτης Τυρολόης και Σερεντίου Παντελεήμων (Ροδόπουλος), Ομότιμος Καθηγητής Α.Π.Θ.
1924 Ώρος

Φυσικά χαρακτηριστικά

Η μέση διάμετρος του Ώρου εκτιμάται σε 12,28 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,089 ± 0,011. Ο Ώρος περιστρέφεται γύρω από τον εαυτό του μία φορά κάθε 6 ώρες και 11 λεπτά.
Έμιλι Μόρτιμερ

Νεανικά Χρόνια

Είναι κόρη της Πενέλοπε Γκόλοπ και του δραματουργού Τζον Κλίφορντ Μόρτιμερ. Έχει μια μικρότερη αδερφή, τη Ρόζι, και έναν ετεροθαλή αδερφό, τον Ρος Μπέντλεϋ. Ήταν μαθήτρια στο St Paul’s Girls School, όπου και εμφανίστηκε σε πολλές σχολικές παραστάσεις. Κατόπιν μαθήτευσε στο Κολλέγιο Λίνκολν στην Οξφόρδη, όπου έμαθε ρώσικα και έπαιξε σε διάφορες παραστάσεις. Δεν έχει επίσημα σπουδάσει υποκριτική. Πριν γίνει ηθοποιός, η Έμιλι έγραφε μια στήλη στη Daily Telegraph, και έγραψε επίσης το σενάριο της μεταφοράς στη μεγάλη οθόνη του βιβλίου της Λόρνα Σαζ, "Bad Blood".

Καριέρα

Κατά τη διάρκεια των παραστάσεων που έδινε όταν ήταν στο Πανεπιστήμιο της Οξφόρδης, την πρόσεξε ένας παραγωγός που αργότερα της έδωσε έναν βοηθητικό ρόλο στην τηλεοπτική σειρά The Glass Virgin (1995). Οι κατοπινοί τηλεοπτικοί ρόλοι της περιλαμβάνουν την ταινία Sharpe’s Sword. Η πρώτη της εμφάνιση στον κινηματογράφο ήταν απέναντι στον Βαλ Κίλμερ το 1996 στην ταινία The Ghost and the Darkness. Την ίδια χρονιά έπαιξε στην ιρλανδική ταινία ενηλικίωσης The Last of the High Kings. Το 1998 έπαιξε στην ταινία Elizabeth σε σκηνοθεσία Σεκάρ Καπούρ και στην τηλεοπτική μίνι – σειρά Cider with Rosie, που διασκευάστηκε για την τηλεόραση από τον πατέρα της.
Το 1999, έπαιξε σε τρεις ρόλους που την έκαναν γνωστή εκτός Ηνωμένου Βασιλείου: ήταν το κορίτσι που απέρριψε ο Χιου Γκραντ στο Μια Βραδιά στο Νότινγκ Χιλ, εμφανίσθηκε ως Εσθήρ στην αμερικανική τηλεοπτική μίνι – σειρά Η Κιβωτός του Νώε, και ήταν η Αντζελίνα, η πρωταγωνίστρια της ταινίας μέσα στην ταινία στο Scream 3. Την επόμενη χρονιά, επιλέχθηκε να παίξει την Κάθριν στην εκδοχή του Κένεθ Μπράνα για το έργο του Σαίξπηρ, Αγάπης Αγώνας Άγονος, όπου γνωρίστηκε με τον Αλεσσάντρο Νιβόλα. Έπαιξε επίσης μαζί με τον Μπρους Γουίλις στο Για Πάντα Παιδί. Το 2002, είχε πρωταγωνιστικό ρόλο στην ταινία Ωραία Μέρα για να Πεθάνεις, παίζοντας μαζί με τον Σάμιουελ Λ. Τζάκσον και τον Ρόμπερτ Κάρλαϊλ, ενώ δευτεραγωνιστικό ρόλο στο πολεμικό δράμα του Τζον Γου Windtalkers. Το 2004 εμφανίστηκε στην ταινία Dear Frankie. Το 2005, έπαιξε στην ταινία του Γούντι Άλεν, Match Point, και χάρισε τη φωνή της στην αγγλική μεταγλώττιση του Κινούμενου Κάστρου στο ρόλο της νεαρής Σόφι. Την επόμενη χρονιά, στην ταινία Ο Ροζ Πάνθηρας, υποδύθηκε το αντικείμενο του έρωτα του Επιθεωρητή Κλουζώ (Στιβ Μάρτιν).

Προσωπική Ζωή

Στις 3 Ιανουαρίου 2000, παντρεύτηκε τον αμερικανό ηθοποιό Αλεσσάντρο Νιβόλα. Τρία χρόνια αργότερα, το Σεπτέμβρη, έφερε στον κόσμο το γιο τους Σάμιουελ.
Στάνλεϊ Άντερσον

Βιογραφία

Ο Άντερσον γεννήθηκε στο Billings της Μοντάνα. Έλαβε μεταπτυχιακό στο θέατρο από το κρατικό πανεπιστήμιο San Jose την δεκαετία του 1960 και ξεκίνησε την υποκριτική καριέρα το 1967. Πριν το 1990 και την καριέρα του στον κινηματογράφο και την τηλεόραση, ο Άντερσον είχε εργαστεί επί είκοσι τρία χρόνια σε πάνω από 200 παραγωγές ως επαγγελματίας ηθοποιός στο Arena Stage, στο ACT, στο The Actors Company και στο California Shakespeare Festival, μεταξύ άλλων.
Ο Άντερσον, ίσως περισσότερο γνωστός για τον ρόλο του πατέρα του Drew Carey στην σειρά του ABC The Drew Carey Show, ξεκίνησε να σπουδάζει υποκριτική μετά την στρατιωτική του θητεία στην Κορέα. Μόλις ολοκλήρωσε την προπτυχιακή και μεταπτυχιακή του εργασία στο κρατικό πανεπιστήμιο San Jose, όπου εμφανίστηκε σε 16 παραγωγές, ο ίδιος και η σύζυγός του, ηθοποιός Judith Long, μετακόμισαν στην Ουάσινγκτον όπου εργάστηκαν για τρία χρόνια στο Seattle Repertory Theatre. Μετά από δυο χρόνια εργασίας στο Actors Theatre στο Κεντάκι, ο Άντερσον μετακόμισε στην Ουάσινγκτον για να μπει στην Arena Stage. Το ντεμπούτο του στην Arena Stage ήταν με τον πρωταγωνιστικό ρόλο του Randall McMurphy στην παράσταση Στην Φωλιά του Κούκου. Ο Άντερσον συνεργάστηκε για δεκαεπτά χρόνια με την Arena Stage, όπου εμφανίστηκε σε σχεδόν 100 παραγωγές της. Κατά την διάρκεια αυτών των ετών στην Arena Stage, ο Άντερσον έζησε με την σύζυγό του και τον γιο τους στην Βιρτζίνια. Στα μέσα της δεκαετίας του 2000 μετακόμισαν στο Λος Άντζελες.
Οι ταινίες του Άντερσον περιλαμβάνουν τα Deceived, RoboCop 3 και The Pelican Brief. Συμμετείχε στις ταινίες του Michael Bay The Rock και Αρμαγεδδών στον ρόλο του προέδρου των ΗΠΑ. Οι γκεστ εμφανίσεις του στην τηλεόραση περιλαμβάνουν τα The Practice και The X-Files αλλά και τον ρόλο του δικαστή Vandelay στην σειρά Seinfeld - στο επεισόδιο "The Finale". Ο Άντερσον δάνεισε την φωνή του στα ντοκιμαντέρ του National Geographic, του Discovery Channel, του The Learning Channel, του PBS και του History Channel. Πέθανε στις 24 Ιουνίου 2018 σε ηλικία 78 ετών.
Υπεργολικό καύσιμο

Ο όρος Υπεργολή (γερμ. hypergolisch) περιγράφει το φαινόμενο που παρουσιάζουν κάποια σύνθετα πυραυλικά καύσιμα, των οποίων τα συστατικά αντιδρούν ακαριαία, αν έρθουν σε επαφή μεταξύ τους ή αναμιχθούν.

Ετυμολογία

Πρόκειται για λέξη την οποία επινόησε ο Γερμανός φυσικός Δρ. Βόλφγκανγκ Νέγγερατ (γερμ. Dr. Wolfgang Nöggerath) για να περιγράψει το φαινόμενο που ανακάλυψε.
Η λέξη προέρχεται από το πρόθεμα υπέρ (πολύ), την ελληνική λέξη έργο (που αναφέρεται στην ενέργεια του καυσίμου) και τη λατινική λέξη oleum (λάδι).

Σύνθεση

Τα κύρια συστατικά των υπεργολικών καυσίμων συνήθως είναι ισχυρά οξέα ή βάσεις που αντιδρούν άμεσα, ακόμα και εκρηκτικά όταν έρθουν σε επαφή μεταξύ τους.
Σίλβα Κλέιτον

Σταδιοδρομία σε συλλόγους

Ξεκίνησε την επαγγελματική καριέρα του στο Μεσσηνιακό για μια διετία και συνέχισε στον Απόλλωνα Καλαμαριάς που οι καλές εμφανίσεις τον έφεραν στη Λάρισα και έπειτα στον Παναθηναϊκό το 2008 έναντι ποσού 1,5 εκατομμυρίου €. Δεν μπόρεσε να καθιερωθεί στην αρχική ενδεκάδα και το 2010 δόθηκε δανεικός στη Μέταλουργκ Ντονέτσκ. Το 2012 αποχώρησε ως ελεύθερος και ακολούθησαν η τουρκική Καϊσερίσπορ και η κροατική Ντιναμό Ζάγκρεμπ προτού επιστρέψει στο ελληνικό πρωτάθλημα με τα χρώματα της Ξάνθης. Στις 7 Σεπτεμβρίου του 2018 υπέγραψε συμβόλαιο συνεργασίας με τον Ηρακλή.
Πανελλήνιο πρωτάθλημα στίβου ανδρών 1931

Το Πανελλήνιο πρωτάθλημα στίβου ανδρών 1931 διεξήχθη στην Αθήνα, στο Παναθηναϊκό Στάδιο, στις 19 και 20 Σεπτεμβρίου και αποτέλεσε το κριτήριο συγκρότησης της εθνικής ομάδας στίβου για τους Β΄ Βαλκανικούς Αγώνες Στίβου που διεξήχθησαν πάλι στο Παναθηναϊκό Στάδιο, στις αρχές Οκτωβρίου. Πρωταθλητής σύλλογος αναδείχθηκε για άλλη μια χρονιά ο Εθνικός Γ.Σ., στο πρώτο πρωτάθλημα που εφαρμόστηκε επίσημα σύστημα βαθμολογίας 3-2-1 για τους τρεις πρώτους νικητές κάθε αγωνίσματος. Τη χρονιά αυτή διεξήχθη για πρώτη φορά και πανελλήνιο πρωτάθλημα στίβου γυναικών.

Το Νότιο και Βόρειο Πρωτάθλημα

Όπως και την προηγούμενη χρονιά, διεξήχθησαν πρώτα τα πρωταθλήματα Βορείου και Νοτίου Ελλάδος, στην Αλεξανδρούπολη στις 13 & 14/9 και στην Αθήνα στις 12 & 13/9 αντίστοιχα και στη συνέχεια στο πανελλήνιο πρωτάθλημα προκρίθηκαν να μετάσχουν οι τρεις πρώτοι νικητές Βορρά και Νότου από κάθε αγώνισμα. καθώς και όλοι οι παλιοί πρωταθλητές. Επίσης, προσκλήθηκαν οι νικητές από το Παγκύπριο πρωτάθλημα στίβου αντρών αλλά προσήλθαν ελάχιστοι. Στα τοπικά πρωταθλήματα πολυνίκες σύλλογοι αναδείχθηκαν ο Εθνικός Γ.Σ. στο νότο και οι Φίλιπποι Καβάλας στο βορρά, ενώ πρωταθλητής Κύπρου ήταν ο Γ.Σ. Παγκύπρια Λευκωσίας. Παρακάτω παρατίθενται οι βαθμολογίες με βάσει όσα αποτελέσματα είναι γνωστά.

Το Πανελλήνιο πρωτάθλημα

Οι σύλλογοι της Βόρειας Ελλάδας είχαν παράπονα από τον ΣΕΓΑΣ, διότι οι αθλητές τους δεν διευκολύνονταν να προσέλθουν στους αγώνες ούτε οικονομικά ούτε δι' άλλων μέσων, με αποτέλεσμα να προσέρχονται κουρασμένοι μετά από πολύωρο ταξίδι και να μην αποδίδουν σύμφωνα με τις δυνάμεις τους. Θεωρούσαν δε άθλο που καπνεργάτες, αγρότες και οικοδόμοι από την Καβάλα και την Ξάνθη κατόρθωναν να πετυχαίνουν νίκες, παρά το ότι ο ΣΕΓΑΣ δεν ενδιαφερόταν να στείλει τον ομοσπονδιακό προπονητή Όττο Σίμιτσεκ να τους υποδείξει σύγχρονες μεθόδους προπονήσεων.
Για άλλη μια χρονιά δεν διεξήχθη ο μαραθώνιος, που δεχόταν έντονη κριτική ως αγώνισμα από επίσημα χείλη, όπως ο πρόεδρος της Τεχνικής επιτροπής Ι. Χρυσάφης. Ως πανελληνιονίκης στο μαραθώνιο, θεωρήθηκε ο καλύτερος Έλληνας στο μαραθώνιο των Β΄ Βαλκανικών Αγώνων που έγιναν μερικές εβδομάδες αργότερα. Για την επιλογή των δρομέων που θα μετείχαν στο μαραθώνιο των βαλκανικών αγώνων διοργανώθηκε στις 6 Σεπτεμβρίου, στην Αθήνα, δοκιμαστικός "μαραθώνιος" δρόμος 30 χλμ, στον οποίο νίκησε ο Αν. Ανεστίδης του Άρη Θεσσαλονίκης.
Το 1931 διεξήχθη για πρώτη φορά σε πανελλήνιο πρωτάθλημα το αγώνισμα της σφυροβολίας. Τέλος, οι σκυταλοδρομίες και το δέκαθλο διεξήχθησαν σε ξεχωριστό πρωτάθλημα μετά τους βαλκανικούς. Στους πανελλήνιους αγώνες του 1931 εφαρμόστηκε για πρώτη φορά επίσημα το βαθμολογικό σύστημα 3-2-1 για τους τρεις πρώτους κάθε αγωνίσματος, για την ανάδειξη του πρωταθλητή. Τον τίτλο κατέκτησε ο Εθνικός Γ.Σ.
Ιωάννης Φρειδερίκος Β΄ της Σαξονίας

Βιογραφία

Ήταν ο πρωτότοκος γιος του Ιωάννη-Φρειδερίκου Α΄ εκλέκτορα της Σαξονίας και της Σίβυλλας των Λα Μαρκ, κόρης του Ιωάννη Γ΄ δούκα της Κλέβης.
Ευρωπαϊκή Οδός 962

Η Ευρωπαϊκή Οδός 962 (Ε962) είναι ένας ευρωπαϊκός οδικός άξονας Β' κλάσης στην Ελλάδα. Συνδέει την Ελευσίνα με τη Θήβα. Έχει μήκος 51 χιλιόμετρα.
Ranger 3

Περιγραφή της αποστολής

Η αποστολή επρόκειτο να εκτοξευτεί προς το φεγγάρι από πύραυλο Άτλαντα/Agena, να κάνει στην συνέχεια έναν ελιγμό, και να συγκρουστεί τελικά με τη σελήνη. 
Στο κατάλληλο ύψος, η κάψα θα χωριζόταν από το διαστημόπλοιο και ανασχετικοί πύραυλοι θα μείωναν την ταχύτητα καθόδου.

Περιγραφή της βλάβης

Μια βλάβη στο συμπληρωματικό σύστημα καθοδήγησης οδήγησε το διαστημικό σκάφος σε υπερβολική ταχύτητα. Σήματα ελέγχου με λάθος πρόσημο οδήγησαν το διαστημικό σκάφος σε λάθος πρόνευση, με αποτέλεσμα να χάσει μια κεραία του σκάφους την επαφή με τη Γη και να είναι αδύνατος ο διορθωτικός ελιγμός για την σελήνη. Επίσης ένα παράσιτο στο σήμα κατά τη διάρκεια του τελικού ελιγμού απέτρεψε τη μετάδοση των τηλεοπτικών εικόνων. Το Ranger 3 έχασε το προορισμό του και διήλθε σε απόσταση περίπου 36.800 χλμ από τη Σελήνη, στις 28 Ιανουαρίου. Τώρα είναι σε κάποια ηλιοκεντρική τροχιά και τριγυρίζει στο διάστημα. Μερικά χρήσιμα μηχανολογικά στοιχεία λήφθηκαν από την πτήση.

Επιτεύγματα

Το Ranger 3 ήταν η πρώτη Αμερικάνικη προσπάθεια αποστολής σκάφους στην Σελήνη. Το διαστημικό σκάφος Ranger 3 τύπου Μπλοκ 2 έφερε μια φωτογραφική τηλεοπτική μηχανή με ένα οπτικό τηλεσκόπιο που θα επέτρεπε την φωτογράφηση της σελήνης από ελάχιστη απόσταση 24 χιλιόμετρων κατά τη διάρκεια της καθόδου. Έφερε επίσης μια κάψα που περιείχε έναν σεισμογράφο και άλλα όργανα βάρους 42,6 κιλών που θα αποσπώνταν από το διαστημόπλοιο σε ύψος 21,4 χιλιομέτρων για να πραγματοποιήσουν ανεξάρτητη προσσελήνωση. Προστατευμένη από ένα ξύλινο εξωτερικό περίβλημα, η κάψα σχεδιάστηκε έτσι ώστε να αντέξει αρκετές προσκρούσεις πάνω στη επιφάνεια της σελήνης πριν σταματήσει να αναπηδάει. Λόγω βλάβης στο σύστημα καθοδήγησης του πυραύλου Άτλαντα (που οφείλετο σε ελαττωματικά τρανζίστορ), το σκάφος ανέπτυξε υπερβολική ταχύτητα και έφτασε στη Σελήνη 14 ώρες νωρίτερα από το κανονικό με αποτέλεσμα να περάσει σε απόσταση 36.793 χιλιόμετρα από αυτή στις 28 Ιανουαρίου. 
Αν και λόγω μιας άλλης βλάβης του κεντρικού υπολογιστή το διαστημικό σκάφος δεν μετέδωσε καμία εικόνα, εντούτοις, παρείχε στους επιστήμονες τις πρώτες μετρήσεις διαπλανητικής ροής ακτίνων Γ. Το Ranger 3 τελικά μπήκε σε ηλιοκεντρική τροχιά.
2253 Εσπινέτ

Φυσικά χαρακτηριστικά

Ο φασματικός τύπος της Εσπινέτ είναι SI (κατά SMASSII). Η Εσπινέτ περιστρέφεται γύρω από τον εαυτό της μία φορά κάθε 7 ώρες και 26,5 λεπτά.
Αθανάσιος Καρίγιαννης

Βιογραφία

Όταν κατά τον Ιούλιο του 1822 τα πρώτα τμήματα της στρατιάς του Δράμαλη άρχισαν τις επιδρομές στον αργολικό κάμπο, ο Καρίγιαννης βρέθηκε ολομόναχος στο Άργος. Παρέλαβε δέκα οπλίτες, ανέβηκε στο φρούριο του Άργους και ύψωσε τη σημαία του. Μετά από λίγες ημέρες, όταν έφτασαν 50 Οθωμανοί ιππείς, ο Καρίγιαννης κατέβηκε από το φρούριο και τους επιτέθηκε. Σκότωσε μερικούς, ενώ τους υπόλοιπους τους έτρεψε σε φυγή. Αργότερα και άλλοι οπλαρχηγοί, ο Μπαρμπιτσιώτης, Κατσάκος, Κουμουσιώτης και Ζαχαρόπουλος έφτασαν στο φρούριο και τον ενίσχυσαν με 200 οπλίτες. Έφτασαν και 500 του Υψηλάντη, Γεώργιου και Ιωάννη Μαυρομιχάλη και Πάνου Κολοκοτρώνη. Ο Καρίγιαννης έμεινε και πάλι μόνος του μέσα στο φρούριο, όταν όλοι οι άλλοι Έλληνες το εγκατέλειψαν. Κοιμόταν αμέριμνος σε ένα σπιτάκι, ενώ οι Τούρκοι είχαν καταλάβει το φρούριο και ασχολούντο με τη λαφυραγωγία. Χορεύοντας και τραγουδώντας και κρατώντας το όπλο του στα χέρια έκανε τον Τούρκο και πέρασε μέσα από τους εχθρούς, βγήκε από το φρούριο και ενώθηκε πάλι με τους δικούς του.
Σιδηροδρομική Γραμμή Λαυρίου - Αγίων Αναργύρων

Τροχιαίο Υλικό

Η επιβατική λειτουργία της γραμμής εξυπηρετούνταν από δύο τρένα ανά κατεύθυνση καθημερινά. Οι συρμοί οδηγούνταν από ατμομηχανές τύπου Tubize 0-6-2T, οι οποίες παραδόδηθκαν στην εταιρεία μεταξύ 1885 και 1889. Αργότερα (1900-1925) δέκα ατμομηχανές τύπου 2-6-0T αποκτήθηκαν σε τέσσερις παρτίδες, μια από την εταιρεία κατασκευής μηχανών Βασιλειάδης στον Πειραιά, και οι υπόλοιπες εννέα από την εταιρεία Krauss στην Γερμανία. Δύο επιπλέον παλαιές ατμομηχανές τύπου Tubize 0-6-2T εξαγοράστηκαν από τους Σιδηροδρόμους Θεσσαλίας το 1919 και μετατράπηκαν σε τύπου 2-6-2T.
Επαρχία Φθιώτιδας

Η Επαρχία Φθιώτιδας ήταν μία από τις τρεις επαρχίες του Νομού Φθιώτιδας. Καταλάμβανε το κεντρικό τμήμα του νομού, ανάμεσα στις επαρχίες Λοκρίδας και Δομοκού. Έδρα της ήταν η Λαμία.

Διοικητικές μεταβολές

Δημιουργήθηκε αρχικά με την διοικητική διαίρεση του 1833 ως μία από τις τέσσερις αρχικά επαρχίες του νομού Φωκίδας και Λοκρίδας. Καταργήθηκε στην συνέχεια με τη διοικητική διαίρεση του 1836 η οποία κατήργησε προσωρινά το νομαρχιακό σύστημα και επανασυστάθηκε το 1848. Με τη διάσπαση του Νομού Φωκίδας και Φθιώτιδας το 1899 αποτέλεσε μία από τις τρεις επαρχίες του Νομού Φθιώτιδας, καθώς είχε ήδη δημιουργηθεί και η Επαρχία Δομοκού. Η επαρχία στη συνέχεια παρέμεινε αμετάβλητη μέχρι την κατάργησή της, το 1997, με το Σχέδιο Καποδίστριας.
Αθανάσιος Α΄ Αντιοχείας

Βιογραφία

Γεννήθηκε στην Αντιόχεια. Μιλούσε ελληνικά και αραβικά και ήταν έμπειρος των ιερών γραφών. Διετέλεσε ηγούμενος στην μονή του αγίου Σάββα στην Παλαιστίνη. Προσκλήθηκε το 1686 από τους χριστιανούς της Συρίας και έγινε Πατριάρχης Αντιοχείας. Παραιτήθηκε τον Οκτώβριο του 1694. Μετά τον θάνατο του Πατριάρχη Κυρίλλου ξανά ανέβηκε στον Πατριαρχικό θρόνο πριν το 1722.
Απεβίωσε το 1728.
Αλέξε Ματεέβιτς

Βιογραφία

Γεννήθηκε στην πόλη Καϊνάρ, στην Ανατολική Βεσσαραβία, η οποία ήταν τότε μέρος της Ρωσικής Αυτοκρατορίας, τώρα είναι μέρος στη Δημοκρατίας της Μολδαβίας. Σπούδασε στη θεολογική σχολή του Κισινάου, και δημοσίευσε τα πρώτα του ποιήματα (Ţăranii (Αγρότες), Eu cânt (τραγουδώ), Ţara (Η Χώρα)) στην εφημερίδα Basarabia, όπου επίσης δημοσίευσε δύο άρθρα πάνω στην μολδαβική λαογραφία. Ο Ματεέβιτς αργότερα δημοσίευσε διάφορα άρθρα σχετικά με τη θρησκεία στη Μολδαβία.
Ο Ματεέβιτς έπειτα σπούδασε στη Θεολογική Ακαδημία του Κιέβου, από την οποία αποφοίτησε το 1914. Αυτό το έτος παντρεύτηκε την Τεοντόρα Μπορισοβνα Νοβιστκι. Επέστρεψε στην Τσισινάου, και έγινε καθηγητής ελληνικής γλώσσας στη θεολογική σχολή.
Akcent

Οι Akcent είναι ρουμανικό μουσικό συγκρότημα της χορευτικής και ποπ μουσικής σκηνής (Dance-pop). Αποτελείται από τρία μέλη: Τον Αντριάν Κλαούντιου Σάνα, τον Σορίν Στεφάν Μπροτνέϊ και τον Μιχάϊ Γκρούϊα. Πρώην μέλη είναι ο Μάριους Νεντέλκου και η Ραμόνα Μπάρτα.
Ο Αντριάν Κλαούντιου Σάνα ξεκίνησε το γκρουπ το 1999. Εκείνη την περίοδο, αποτελούνταν από τον ίδιο και την τραγουδίστρια Ραμόνα Μπάρτα. Το αγγλόφωνο τραγούδι τους "Kylie" (2006) ανήλθε στις πρώτες θέσεις στους μουσικούς καταλόγους επιτυχιών στην Ευρώπη και σημείωσε μέτρια επιτυχία ακόμα και στις ΗΠΑ.
Το πρώτο τους άλμπουμ “In Culori” κυκλοφόρησε στη Ρουμανία στις 10 Ιανουαρίου του 2002, ενώ το πρώτο τους αγγλόφωνο άλμπουμ με τίτλο “French Kiss with Kylie” κυκλοφόρησε στην Ευρώπη στις 23 Αυγούστου του 2006 και περιελάμβανε δύο μεγάλες επιτυχίες, τα τραγούδια “Kylie” και “Jokero”. Το τραγούδι τους "French kiss" είναι αντιγραφή του τραγουδιού με τίτλο "Extemporal la dirigentie" της Στέλα Ενάτσε, (μια διάσημη Ρουμάνα τραγουδίστρια που γνώρισε διεθνή αναγνώριση τη δεκαετία του '80 και της οποίας το τραγούδι "Ani de Liceu" με τον σύζυγο της είναι ακόμη επιτυχία στις νεαρές ηλικίες).
Τον Απρίλιο του 2008, ο Μάριους Νεντέλκου αποχώρησε από το γκρουπ. Το 2009 οι Akcent κυκλοφόρησαν καινούργιο άλμπουμ με τίτλο “Fara Lacrimi” και τα τραγούδια “Stay with me” και “That’s my name” σημείωσαν τεράστια επιτυχία όχι μόνο στη Ρουμανία, αλλά και σε χώρες όπως η Ρωσία, η Πολωνία, η Ουκρανία, η Τουρκία, η Βόρεια Μακεδονία, η Κροατία, η Ελλάδα, η Ινδία, η Λιθουανία, το Ισραήλ, η Βουλγαρία, η Σλοβενία, η Ουγγαρία, η Σερβία, το Αζερμπαϊτζάν, η Ιορδανία, η Αίγυπτος και η Αλβανία.
Ινφάντα Κριστίνα της Ισπανίας

Αθλητισμός και η συμμετοχή στους Ολυμπιακούς Αγώνες

Εξασκεί μια σειρά από σπορ, όπως το σκι, αλλά το αγαπημένο της είναι ιστιοπλοΐα. Έχει λάβει μέρος σε πολλά εθνικά και διεθνή γεγονότα και ήταν μέλος της ισπανικής ολυμπιακής ομάδας ιστιοπλοΐας στους Αγώνες της Σεούλ το 1988, όπου ήταν σημαιοφόρος στην παρέλαση.
Κέτες

Οι Κέτες (Ρωσικά : Кеты, Κετικά : Ostygan) είναι ένας Ιενισεανός λαός στη Σιβηρία. Στη ρωσική αυτοκρατορία, ονομάζονταν "Οστιάκς", χωρίς να τους διαφοροποιούν από πολλούς άλλους πληθυσμούς της Σιβηρίας. Αργότερα έγιναν γνωστοί ως "Ιενεσεανοί οστιάκς", επειδή ζούσαν στη μέση και χαμηλότερη λεκάνη του Γενισέι στην επαρχία Κρασνιόργιακς Κράι της Ρωσίας.  Ο σύγχρονος Κέτης έζησε κατά μήκος του ανατολικού μεσαίου τμήματος του ποταμού προτού εξομοιωθεί πολιτικά στη Ρωσία μεταξύ του 17ου και του 19ου αιώνα. Σύμφωνα με την απογραφή του 2010, υπήρχαν 1.220 Κέτες στη Ρωσία. Ομιλούν την Κετική γλώσσα.
Πρωτάθλημα καλαθοσφαίρισης Α2 εθνικής κατηγορίας γυναικών 1997-1998

Το πρώτο πρωτάθλημα της Α2΄ Εθνικής κατηγορίας μπάσκετ γυναικών διεξήχθη τη σεζόν 1997-98, σε έναν όμιλο, με συμμετοχή 12 ομάδων. Πρωταθλητής αναδείχθηκε ο Γ.Α.Σ. Απόλλων Πτολεμαΐδας, ο οποίος ανέβηκε στην Α1΄ μαζί με τη δευτεραθλήτρια Α.Ε.Κ. Τρίπολης.